Da Kronos wor da Sohn vom Uranos und vo da Gaia. Da Uranos hod seine Kinda oba ned megn und hod se in an Tartaros vabannt. Deswegn hod de Gaia de weidan Kinda, de Titana, vor eam vasteckt. Nacha hods in Kronos ogstift sein Vodan mit ana Siche z entmona. Da Kronos is so da Heascha vo da Wejd worn und domit hods Goidne Zeitoida ogfanga. Nacha hod da Kronos sei Schwesta Rhea (Rheia) zua Frau gnomma. Aus Angst, dass a vo seine Kinda obgsetzt wead, hod a oi gfressn: de Hestia, de Demeter, de Hera, in Hades und in Poseidon, de Kroniden. Nua sein jingstn Buam, Zeus, hod de Rhea af Rotschlog vo da Gaia und vom Uranos in da Hejn vom Psychro af Kreta brocht und do vasteckt. Da Kronos hod zua Taischung vo ia an eingwickltn Stoa griagt und vaschlunga. So is da Zeus afgwoxa und hod spoda sein Voadan mit List und Gwoit ibawundn. Draf hod da Kronos zeascht in vaschlunganan Stoa und nacha seine Kinda wieda ausgspiebm. Da Zeus is so zan Wejdheascha worn. Dea Stoa is vo eam in de Kuitsteddn Pytho (Delphi) brocht worn.